Forslag til RÅDETS BESLUTNING om forlængelse af anvendelsesperioden for beslutning 82/530/EØF om bemyndigelse af Det Forenede Kongerige til at tillade myndighederne på øen Man at anvende en ordning med særlige importlicenser for fårekød og oksekød

(forelagt af Kommissionen)

BEGRUNDELSE

Øen Man ligger i midten af Det Irske Hav. Den er ikke en del af Det Forenede Kongerige, men underlagt den britiske krone. Den har en høj grad af selvstyre; udenrigsanliggender varetages dog af Det Forenede Kongeriges regering.

Traktaten omfatter øen Man, for så vidt det er nødvendigt for gennemførelsen af de bestemmelser, der er fastsat i tiltrædelsestraktaten. Bestemmelserne er indeholdt i protokol nr. 3 til traktaten.

I store træk betyder det, at mens øen i henhold til Rådets forordning (EØF) nr. 706/73 har pligt til at følge EF-bestemmelserne om handel med landbrugsprodukter, så bidrager den ikke til, og den er ikke berettiget til støtte fra EF-fondene.

Nærværende forslag til Rådets beslutning har til formål at forlænge den tilladelse, som myndighederne på øen Man har fået til at begrænse importen af okse- og fårekød for at sikre, at øens egen produktion ikke bringes ud af balance. Der sigtes på import fra medlemsstater og tredjelande. Ifølge Rådets beslutning 82/530/EØF af 19. juli 1982, forlænget ved Rådets beslutning 84/363/EØF, 88/504/EØF, 91/657/EØF, 95/589/EF og 96/90/EF, gælder den nuværende tilladelse indtil den 31. december 2000.

Kommissionen har efter en gennemgang af de økonomiske og tekniske aspekter af produktionen og importen af okse- og fårekød på øen Man konkluderet, at Rådets beslutning 82/530/EØF har hjulpet øens myndigheder til at sikre øens kødleverancer og samtidig i et vist omfang beskyttet indtægtsmulighederne for øens producenter. Kommissionen foreslår derfor, at Rådets beslutning videreføres og gøres gyldig indtil den 31. december 2005.

Forslaget har ikke nogen finansielle konsekvenser for Fællesskabet.

Forslag til RÅDETS BESLUTNING om forlængelse af anvendelsesperioden for beslutning 82/530/EØF om bemyndigelse af Det Forenede Kongerige til at tillade myndighederne på øen Man at anvende en ordning med særlige importlicenser for fårekød og oksekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til protokol nr. 3 til tiltrædelsesakten af 1972, særlig artikel 1, stk. 2, og artikel 5, stk. 2,

under henvisning til forslag fra Kommissionen, og

ud fra følgende betragtninger:

(1) EF-bestemmelserne om handelen med tredjelande med landbrugsprodukter, der er omfattet af en fælles markedsordning, finder anvendelse for øen Man i overensstemmelse med artikel 1, stk. 2, i protokol nr. 3 til tiltrædelsesakten og Rådets forordning (EØF) nr. 706/73 af 12. marts 1973 de faellesskabsbestemmelser , der skal finde anvendelse på Kanaløerne og øen Man for samhandel med hensyn til landbrugsvarer [1].

[1] EFT L 68 af 15.3.1973, s.1. Forordningen er ændret ved forordning (EØF) nr. 1174/86 (EFT L 167 af 24.4.1986, s. 1).

(2) På øen Man er der tradition for husdyrproduktion, og den er af central betydning for øens landbrug.

(3) Inden den fælles markedsordning for fåre- og gedekød blev indført i Fællesskabet, gennemførtes der på øen Man som led i den lokale markedsordning en vis kontrol med importen af fårekød til øen for at kunne efterkomme efterspørgslen og samtidig undgå forstyrrelser af produktionsmønstret for øens produktion af fårekød, og indirekte også for øens kvægproduktion, samt øens egen landbrugsstøtteordning.

(4) Inden for rammerne af de samhandelsordninger med visse tredjelande, der er blev indgået i henhold til fælles markedsordninger gældende for øen Man, og med forbehold af de fællesskabsbestemmelser, der vedrørte forbindelserne mellem denne ø og Fællesskabet, havde øens myndigheder tilladelse til at opretholde visse foranstaltninger med henblik på at beskytte øens egen produktion og den måde, hvorpå dens egen landbrugsstøtteordning fungerer.

(5) Ved Rådets beslutning 82/530/EØF [2] blev Det Forenede Kongerige bemyndiget til at tillade øen Mans regering at anvende en ordning med særlige importlicenser for fårekød, oksekød og kalvekød med oprindelse i tredjelande og i Fællesskabets medlemsstater, dog med forbehold af de foranstaltninger vedrørende samhandelen med tredjelande, der er omhandlet i Rådets forordning (EF) nr. 1254/1999 af 17. Maj 1999 om den fælles markedsordning for oksekød [3] og Rådets forordning (EF) nr. 2467/98 af 3. november 1998 om den fælles markedsordning for fåre- og gedekød [4]. Tilladelsen blev givet indtil den 31. december 2000.

[2] EFT L 234 af 9.8.1982, s.7. Beslutningen er senest ændret ved beslutning 96/90/EF (EFT L 21 af 27.1.1996, s. 67).

[3] EFT L 160 af 26.6.1999, s. 21.

[4] EFT L 312 af 20.11.1998, s. 1.

(6) Som led i den landbrugsaftale, der blev indgået under de multilaterale handelsforhandlinger i Uruguay-rundens regi [5], har Fællesskabet forpligtet sig til at udskifte de særlige handelsarrangementer med tredjelande om importen af fåre- og oksekød med en ordning med toldkontingenter til nultold. Erfaringen fra anvendelsen af beslutning 82/530/EØF viser dog, at det vil være hensigtsmæssigt at forlænge gyldigheden af ordningen med særlige importlicenser i endnu en periode med mulighed for en ny vurdering af situationen inden dens udløb, uden at det berører Fællesskabets internationale forpligtelser. Artikel 2 i beslutning 82/530/EØF bør derfor ændres -

[5] EFT L 336 af 23.12.1994, s. 22.

VEDTAGET FØLGENDE BESLUTNING:

Artikel 1

Artikel 2 i beslutning 82/530/EØF affattes således:

"Artikel 2

Denne beslutning anvendes indtil den 31. december 2005.

Kommissionen forelægger inden den 1. juli 2005 Rådet en rapport om gennemførelsen af denne ordning, vedlagt eventuelle forslag om opretholdelse eller ændring af denne beslutning."

Artikel 2

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles,

På Rådets vegne

Formanden